google/wiki40b huggingface dataset:
Østenstad kirkegård

Østenstad kirkegård syd for Østenstad kirke i Asker ble vigslet 16. november 2008 og tatt i bruk våren 2009.
Kirkegården er på omtrent 40 dekar og har plass til cirka 3200 ordinære kiste- og urnegraver. 
Kirkegården ligger i et lite dalsøkk grensende mot skog i syd og vest. Østover er det utsikt mot Oslofjorden. Gravlunden er tilpasset terrenget og bygget i tre terrasser med granittmurer og beplantning som avskjerming mellom nivåene.
Øverst mot kirken har kirkegården en minneskulptur laget av kunstneren Jan Warholm.
Otto von Hanno

Biografi

Otto von Hanno var gift to ganger. Hans første ekteskap var med Erna Wadel, kalt "Pus", som senere ble en kjent matskribent under navnet Pus Thaulow. De fikk sønnen Carl Cato von Hanno sammen i 1916. Noen år senere tok ekteskapet slutt, og i 1927 giftet Otto von Hanno seg på nytt med Bergljot Gjems Selmer, kalt "Lillemor". Som Lillemor von Hanno ble hun et kjent navn både som teater- og filmskuespiller og som forfatter. Otto von Hanno illustrerte flere av hustruens bøker. Også ekteskapet med Lillemor endte imidlertid i skilsmisse.
Sønnen Carl Cato hadde utdannet seg til flyver. Da annen verdenskrig brøt ut, dro sønnen til England for å delta i krigen på de alliertes side. Han ble instruktør i Little Norway, og falt i 1941.
Otto von Hanno hadde også hatt en militær karriere, og han var major i det norske forsvaret.

Kunstnerisk virke

Otto von Hanno var en kjent teatermaler, men virket også som illustratør. Hans reklameplakat "Si-ko-fuglen" fra 1926 ble i 1994 trykket opp i den såkalte Norsik Kalenderen 1995 sammen med andre eksempler på norsk plakatkunst fra mellomkrigstiden.
Kazumi Kishi

Landslaget

Kazumi Kishi spilte 9 landskamper for Japans kvinnelandslag. Hun ble tatt ut i Japans tropp til Asialekene 1998.
Zhuangologi

Zhuangologi (zhuang: cang’yoz, forenklet kinesisk: 壮学, tradisjonell kinesisk: 壯學, pinyin: Zhuàngxué) er det vitenskapelige studiet av zhuangesisk historie, språk og kulturer. Dette omfatter fagfelt som filologi, litteraturvitenskap, historie og arkeologi, men et hovedfokus er studiet av zhuangesiske språk og kulturer. På engelsk går faget under betegnelsen Zhuang Studies. En spesialist innen dette felt kalles zhuangolog.
Den moderne zhuangologiske forskning tok til på slutten av 1900-tallet, ved grunnleggelsen av «Forskningen gruppe av Guixi minoritet» (1953) ved Huang Xianfan. Andre pionerer var Huang Zengqing og Li Ganfen. Begge var studenter av Huang Xianfan. Berømte zhuangologer er blant andre Ban Xiouwen, Zhang Yiming, Su Guanchang, Lan Hongen Ou Yang Ruoxiou, Qin Guosheng, Liang Tingwang, Qin Naichang, Qin Cailuan, Qin Shengmin, Jeffrey Barlow, Katherine Kaup og David Leopold.
Noraker Gård

Noraker Gård er en gammel slektsgård i Aurdal i Nord-Aurdal kommune. De er kjent for sin produksjon av rakfisk, noe de har drevet med i generasjoner. De startet med oppdrett av fisk til produksjon av rakfisk i 1969. Fisken i det nåværende oppdrettsanlegget får vann fra 900 moh inne på Aurdalsåsen. De har eget foredlingsanlegg i lokaler på gården.
Noraker åpnet gårdsmatbutikk i 2013.
Noraker Gård er en del av sammenslutningen Valdres Rakørret som har merkevaren «Rakfisk fra Valdres».
Christiania Torv (Oslo)

Christiania Torv ligger i Kvadraturen i Oslo, mellom Rådhusgata og Øvre Slottsgate. Rundt torget ligger bl.a. Rådmannsgården, Gamle rådhus og Anatomigården. Midt på torget står fontenen Christian IVs hanske, utført av Wenche Gulbransen.

Historie

Christiania torv ble hovedstadens torg etter Oslo torg i Gamlebyen. I likhet med Gamlebyens torg fikk det nye torget domkirken Hellig Trefoldigheds kirke (1639) og rådhus (1641). På Torget sto også gapestokken og byens vannpost. Men selv om biskopskirken ble oppført i den nye byen Christiania, forble Oslo bispegård bispens bopel, liggende i Gamlebyen. 
Torget ble anlagt etter et mønster som ble vanlig i renessansens byplaner, første gang brukt i Livorno i 1570-årene. Det ble formet ved å lage kvadratiske utsparinger i hjørnene av alle fire kvartaler i et gatekryss. (Trondheim fikk et torg av samme type i 1681). Etter at torget ble nedlagt og Akershus festning utvidet på bekostning av de nærmeste kvartalene (bl. a. Kontraskjæret) som ble rammet av brannen i 1686, ble fortsettelsen av Øvre Slottsgate syd for torget lagt ut til byggegrunn. Samtidig ble byggelinjen på sydsiden skjøvet ca. 15 meter nordover, slik at torvet mistet sin opprinnelige kvadratisk form.   
Den kvadratiske formen var ikke fullstendig, ettersom Hellig Trefoldigheds Kirke i nordvestre kvadrant opptok en stor del av arealet som ideelt burde ha vært torgområde, mens resten inngikk i kirkegården. Etter brannen i 1686 ble kirken revet og materialene brukt til byggingen av den nye Domkirken. Tomten ble i lang tid etterpå brukt til kirkegård, senere til militær ridebane, og i 1773 ble en stall for artillerihester oppført der. Etter at «Prinsestallen» ble revet omkring 1860, ble Johannes kirke oppført på tomten i 1878, tegnet av stadskonduktør Georg Andreas Bull. Den ble revet i 1927 og erstattet av en bensinstasjon tegnet av arkitekt Frithjof Stoud Platou. I sin tur ble bensinstasjonen i revet for å gi tomt til forretningsbygget Akersgata 2 fra 1996. 
I motsetning til Oslo torg hadde ikke Christiania torv lang levetid som sentralplass. Domkirken ble revet etter en brann i 1686, og en ny domkirke ble oppført utenfor byens voller ved det senere Stortorvet. Et halv hundreår senere flyttet også byens magistrat fra Gamle rådhus til et nytt rådhus i Rådhusgata 7. I 1736 ble torghandelen flyttet fra det gamle og torvet i Kvadraturen til det nyanlagte Stortorget foran Domkirken. Samtidig ble det årlige Christiania marked flyttet. 
Navnet Christiania Torv ble vedtatt i 1958 med referanse til at området var Christianias første og sentrale torgplass.
Christiania Torv fikk Oslo kommunes pris for god byarkitektur for 2003.
Panserbil

En panserbil er et pansret militært kjøretøy, ofte lettere enn andre panservogner, hvis panser og eventuell bevæpning (enten maskingevær eller kanoner) hovedsakelig er for selvbeskyttelse av passasjerer. Panserbiler er normalt brukt for transport av personell, for å hente skadede, eller som en kommandovogn. Noen av de flerakslede militærkjøretøyene kan være bedre pansret og bevæpnet, og mye større, enn andre mindre beltekjøretøy.
North Battleford gasskraftverk

North Battleford gasskraftverk er et varmekraftverk under bygging ved North Battleford i Saskatchewan i Canada. Det får en installert produksjonskapasitet på 260 MW, fordelt på en gassturbiner med kogenerasjon, og en dampturbin. Brenseltypen blir naturgass. Kraftverkets utbygging startet i juni 2010 og anlegget skal stå ferdig i 2013. Eier og utbygger er selskapet Northland Power.
Tennis under Sentralamerikanske og karibiske leker 1930

Tennis under Sentralamerikanske og karibiske leker 1930. Tennis var en av ti sporter i de andre sentralamerikanske og karibiske leker som ble arrangert i Havanna på Cuba i perioden 15. mars til 5. april 1930. Det var andre gangen som tennis var med i lekene. Det var single og doubleturneringer for både menn og kvinner. Det var første gangen kvinner deltok i tennis i de sentralamerikanske og karibiske leker. Cuba ble beste nasjon med tre gullmedaljer foran Mexico med en.
Siste sjanse (film)

Handling

En amerikansk og en britisk soldat rømmer fra et nazistiskt fangetransporttog for å nå den sveitsiske grensen. Etter hvert blir de ledere for en multinasjonal gruppe flyktinger.
Synkronsvømming under Panamerikanske leker 1995

Synkronsvømming under Panamerikanske leker 1995 ble arrangert i Mar del Plata i Argentina fra 11. til 26. mars 1995. Det var niende gangen som synkronsvømming var med i de Panamerikanske leker. Det var tre øvelser, alle kun for damer, solo, duett og lagkonkurranse. USA ble beste nasjon, de vant alle tre gullmedaljene.
Titanitt

Titanitt er et mineral, opprinnelig kalt sfen etter det greske ordet sphenos (σφηνώ) som betyr kile. Det er et kalsium-titansilikat, CaTiSiO₅. Urenheter av jern og aluminium er vanlig, samt cerium og yttrium, mens calcium kan være delvis erstattet av thorium. På Kola brytes titanmalm, som er titanitt sammen med apatitt. Keilhauitt, også kjent som yttrotitanitt er en variant man finner på granittpegmatitt, først beskrevet av Balthazar Mathias Keilhau fra et funn på en pegmatitt i Arendal 1844.
Rhinocerotopsis

Utseende

En liten (ca. 3 millimeter), bred, rødlig gjødselbille. Kroppen er nokså firkantet sett ovenfra. Hodet er avrundet firkantet med tre lengdefurer, der de ytre er gaffeldelte. Pronotum er rektangulært, betydelig bredere enn langt, med en skarp, bølget tverrfurer og tre skrå lengdefurer på hver side. Pronotum har også to spisse "kamelpukler", på hver sin side av tverrfuren. Dekkvingene er kantede, med et nettmønster dannet av lengde- og tverribber, "maskene" er mye bredere enn lange.

Levevis

Ingenting er kjent om biologien til denne arten, men det antas at den lever sammen med termitter.

Utbredelse

Arten er utbredt i Vest-Malaysia.
Rádio – Top 100 (Tsjekkia)

Rádio – Top 100 (opprinnelig Rádio Top 100 Oficiální) er Tsjekkias nasjonale airplay-hitliste og utgis ukentlig av IFPI Tsjekkia. 
Utenom den offisielle topp 100-listen, er det også andre spesial-hitlister, blant annet Rádio Top 50 som kun lister sanger med tsjekkiske og slovakiske artister. Hitlistene offentliggjøres på internett på nettsiden ifpicr.cz/hitparada, og hovedlisten presenterer de 100 mest spilte sangene på et utvalg tsjekkiske radiokanaler den foregående uken.
Colonia (departement)

Kommuner

Colonia har ni kommuner (municipios): Carmelo, Colonia Valdense, Florencio Sánchez, Juan Lacaze, Nueva Helvecia, Nueva Palmira, Ombúes de Lavalle, Rosario og Tarariras.
Claude Bowes-Lyon, 14. jarl av Strathmore og Kinghorne

Bakgrunn og virke

Han ble født ved Lowndes Square i London, sønn av Claude Bowes-Lyon, 13. jarl av Strathmore og Kinghorne og hans kone Frances Dora Smith (hennes navn før ekteskapet).
Etter å ha fullført utdanningen på Eton College ble han i 1876 med i The Life Guards, et regiment innen Husholdkavaleriet. Han tjenestegjorde i The Life Guards i seks år, og avtroppet et år etter han giftet seg. 
Da han arvet tittelen jarl fra sin far i oktober 1904 ble han eier av store områder i Skottland og England, blant annet Glamis Castle, St Paul's Walden Bury og Woolmers Park, nær Hertford. Han ble gjort til stattholder av Angus, men han forlot embetet da datteren Elizabeth ble dronning. 
Til tross for jarlens reservasjoner mot kongelighet, giftet hans yngste datter seg i 1923 med kongens nest eldste sønn, prins Albert, hertug av York. Som en markering av bryllupet ble Lord Strathmore tildelt Knight Grand Cross av Royal Victorian Order. Fem år senere ble han gjort til ridder av Tistelordenen.
I 1936 abdiserte broren til svigersønnen hans, kong Edvard VIII av Storbritannia og hans egen svigersønn, prins Albert ble konge som Georg VI. Som dronnings far ble han gjort til ridder av Hosebåndsordenen og jarl av Strathmore og Kinghorne i Det forente kongerikes adel. Da han nå var jarl i Det forente kongerikes adel og ikke bare i Skottlands, fikk han plass i House of Lords som jarl (skotske adelige fikk nemlig ikke automatisk sete i House of Lords, så tidligere hadde han gått som Baron gjennom baroniet av Bowes, opprettet for faren hans).
Han var meget interessert i skogindustri, og var en av de første som plantet lerketrær fra frø i Storbritannia. Eiendommene hans hadde ofte mange småbrukere og han hadde rykte på seg for å være bemerkelsesverdig snill med sine leilendinger. Claude Bowes-Lyon var en aktiv medlem av Territorial Army og tjenestegjorde som æresoberst av den 4. / 5. bataljonen av Black Watch. Patrick Bowes-Lyon, lillebroren til Claude, var tennisspiller og vant Wimbeldon double i 1887. 
Jarlen laget sin egen kakao til frokost, og hadde alltid en mugge med vann ved siden av seg til middag slik at han kunne tynne ut sin egen vin. Senere i livet sitt ble han døv. Lord Strathmore døde 89 år gammel på Glamis Castle i Angus av bronkitt. (Lady Strathmore døde før han, i 1938.) Hans titler ble overtatt av sønnen, Patrick Bowes-Lyon, Lord Glamis.
Resonans

NMR

NMR (Nuclear Magnetic Resonance, Norsk: Kjernemagnetisk resonans) er et fenomen atomkjernens magnetiske egenskaper. Ved bestråling av radiobølger av samme frekvens som kjernens egenfrekvens absorberes strålingen og vi sier at kjernen resonerer. NMR benyttes i NMR-spektroskopi til å gi informasjon om atomenes nabolag, som man så kan bruke til å finne molekylets struktur. NMR er grunnlaget for MRI, som er en teknikk for å fremstille bilder av kroppsvev hos mennesker og dyr.

Tacoma Narrows Bridge

I mange fysikkbøker presenteres Tacoma Narrows Bridge som et klassisk eksempel på resonans, der broen falt sammen fordi den hadde samme egenfrekvens som den turbulente vinden rundt broen og fordi broen manglet dempningselementer som kunne ta opp svingeenergien. Dette er en overforenkling, og det er mer korrekt å si at broen brøt sammen som et resultat av selv-eksiterende krefter fra et aeroelastisk fenomen som kalles flutter.
Eiger

Eiger i populærkulturen

Fjellet er utgangspunkt for den amerikanske actionfilmen Iskald hevn fra 1975. Filmen bygger på Rodney William Whitakers populære spenningsroman The Eiger Sanction fra 1972.
Det mislykkede forsøket på å klatre Eigers nordvegg som Andreas Hinterstoißer og Toni Kurz fra Berchtesgaden foretok sammen med østerrikerne Willy Angerer og Eduard Rainer i 1936 er dramatisert i den tysk-sveitsisk-østerrikske filmen Nordwand (2008) regissert av Philipp Stölzl.
Aftenposten mat fra Norge

Aftenposten mat fra Norge er et norsk matblad, lansert i 2016. Det kommer (per 2018) månedlig.
Ray Nusselein

Ray Nusselein (egentlig Raymundus Josef Antonius Theodorus Nusselein, født i 1944 i Holland, død i 1999) var en opprinnelig nederlandsk scenekunstner som flyttet til Danmark og drev sitt eget teater der i 30 år frem til sin død. Da han etablerte teateret i 1969, kalte han det Ray Nusseleins Børneteater, men i 1972 skiftet han navn til Paraplyteateret.
Nusselein spilte inn filmen Spill med ting, som var beregnet på barn (fra 10 år og oppover), lærere og foreldre. I filmen fortalte han om sine erfaringer med dukketeater, herunder om hvordan man kunne lage enkle dukker til å spille teater med. I Norge var filmen tilgjengelig for skoler via Statens Filmsentral.

Forestilling basert på Nusseleins etterlatte dukker

Det norske kompaniet BOA Scenekunst laget i 2009 i samarbeid med Figurteatret i Nordland forestillingen Dukker opp i alle land etter et manus av danske Morten Grue, som også regisserte forestillingen. Dette var en figurteaterforestilling som tok utgangspunkt i dukkesamlingen som Ray Nusselein etterlot seg da han døde.

Utmerkelser og æresbevisninger

I 1996 ble Nusselein tildelt hedersbevisningen ASSITEJ President Honorary Award. Overrekkelsen skjedde på ASSITEJs verdenskongress i Rostov, Russland.
Statens vitamininstitutt

Statens vitamininstitutt på Skøyen ble opprettet sommeren 1928 på oppfordring fra professor P.E. Poulsson, da han ble pensjonert fra Farmakologisk institutt UiO. Poulsson var bestyrer for instituttet fra 1928 til mars 1935 da han plutselig og uventet døde. Instituttet ble vedtatt nedlagt i 1940.
Slaget ved Hangöudd

Bakgrunn

Den russiske tsar Peter I hadde startet sin offensiven i Finland våren 1713. De russiske armeer rykket raskt frem helt til Åbo på sørvestkysten av Finland, men marinen var blitt hindret av en sterk svensk marine som lå i området. Den russiske guvernør i Finland, prins Mikhail Galitzine, med hovedkvarter i Åbo, klarte ikke å få støtte fra sjøen, som da var langt viktigere enn landbasert støtte. En russisk flåte under admiral Apraksin ble sendt av tsaren for å åpne disse forsyningslinjene.

Styrkene

Slaget stod mellom syv svenske fartøyer fra den såkalte Skärgårdsflottan, ledet av schoutbynacht (kontreadmiral) Nils Ehrenschiöld, og den russiske flåten, ledet av admiral Fjodor Matvejevitsj Apraksin (Фёдор Матвеевич Апраксин), bestående av 115 galeier.

Forløp

Ved Hangö udd var det åpent hav, og der ventet admiral Gustav Wattrang med den svenske flåte. Den russiske roflåten under admiral Apraksin og konteradmiral Peter Aleksjeevitsj det vil si tsaren selv, gjorde imidlertid halt ved Tvärminne og gjorde et forsøk på å slepe de lettere fartøyene over Hangönesets smaleste punkt ved Draget. For å hindre dette sendte Gustav Wattrang ut Nils Ehrenskiöld med lekteren Elefanten og seks galeier for å møte russerna på Hangös nordside, mens Erik Johan Lillie og åtte skip ble sendt for å prøve å angripe russerne ved Tvärminne på sørsiden. Resterende svenske fartøyer i flåten ble liggende i posisjon for å bevokte Hangö udd.
Forsøket på å slepe fartøyer over neset viste seg ugjennomførbart. Man mislyktes ikke helt og holdent: Friksjonen ble redusert ved å benytte okseskinn mellom bakken og skipen. Den første galeien ble dratt over med så store problem at de gav opp flere forsøk. Derimot klarte den russiske roflåte å under en flere dager lang vindstille å ta seg rundt de svenske seglfartøyene med tap av bare én galeier som gikk på grunn og på dette vis runde Hangö udd den 27. juli/ 7. august 1714 .
Nils Ehrenskiölds lille eskadre kunne nå angripes i ryggen uten retrettmulighet og opptok derfor en forsvarsstilling i et sund ved øya Bengtsår nord for Hangö udd. Et første angrep av 35 galeier ble slått tilbake, hvorpå ytterligere 80 ble satt inn. Etter tre timers strid, hvorunder 700 mann av opprinnelig 1000 ble drept eller såret, klarte russerne å overmanne eskadren. De russiske tapene var store; bare rundt 85 galeier kunne brukes for videre sjøttokt vestover i Ålands skjærgård.
Ehrenschiöld ble tatt til fange av russerne.

Følger

Slaget var den første store seieren til den russiske flåten, og slaget fikk slik sett mye av den samme betydningen som slaget ved Poltava. Den russiske seieren gjorde at svenske skip ikke fikk adgang til Finskebukta øst for Ålandshavet og den russiske okkupasjonen av Finland ble på denne måten forlenget helt til Freden i Nystad i 1721 som var den formelle avslutningen på krigen.
Morfem

Morfem (fra fransk morphème, etter mønster av fonem) er i lingvistikken en abstrakt enhet: det minste (abstrakte) språklige elementet med meningsbærende funksjon. De konkrete lydkombinasjonene representerer et morfem, kalles allomorfer.
Morfemteorien ble utviklet etter teorien av det språklige tegn av Ferdinand de Saussure, som har sagt at et språklig tegn har en betydningsside og en formal side.
For eksempel har ordet «mat» ett morfem, og ordet «vare» har ett morfem, mens ordet «matvare» består av to morfemer («mat» + «vare»). På samme måte består ordet «ombygging» av tre morfemer: prefikset «om», rota «bygg» og suffikset «ing».
Sosiolekt

Sosiolekt er en språkform eller måte å snakke på som i noen grad er bestemt av sosiale faktorer, for eksempel «arbeiderklassens språk», i motsetning til etnolekt, som betegner den varianten av et språk som oppstår når én bestemt etnisk gruppe tilegner seg språket.
Bruken av multietnolekt er gjerne knyttet til etableringen av en egen gruppeidentitet blant ungdommer som vokser opp i språklig og kulturelt heterogene urbane miljøer. Både ungdommer med og uten minoritetsbakgrunn kan være brukere av multietnolekt.
Ungdommer som snakker multietnolekt, kan i de fleste tilfeller veksle mellom denne og mer tradisjonelle varianter av majoritetsspråket. Det kan derfor være hensiktsmessig å snakke om bruken av multietnolekt som en stil mer enn som en fokusert varietet på linje med en dialekt.
Begrepet ble først brukt i 2000 av språkforskerne Michael Clyne og Pia Quist.
Vi finner eksempler på multietnolekter i innvandrertette områder i de fleste større europeiske byer. I Skandinavia finner vi eksempler på multietnolekter på Nørrebro i København og i forsteder til Stockholm, som for eksempel i Rinkeby, samt i de østlige delene av Oslo.
Registertonn

Registertonn er en gammel volumenhet for måling av et skips tonnasje. Ett registertonn er 100 engelske kubikkfot, som tilsvarer 2,8317 m³. Bruttoregistertonn er volumet av alle lukkede rom i et skip, nettoregistertonn er bruttotonnasjen minus mannskapsrom, maskinrom, vassballast og andre rom som ikke kan brukes til last eller passasjerer.
Bruttoregistertonn (brt. eller grt.) representerer det totale indre volum av et skip, med unntak for enkelte ikke-produktive saker som mannskapsfasiliteter. Målet ble brukt slik at det tok hensyn til lastens beskaffenhet, slik at et bulklasterom ga mindre volum enn et pulverlasterom for skip med samme ytre mål. Enheten er nå offisielt forlatt til fordel for bruttotonn, men fortsatt i bruk i shippingbransjen.
Nettoregistertonn (nrt.) er et uttrykk for skipets totale lastekapasitet i volum (tilsvarer bruttotonn med fratrekk for maskinrom, dekkshus, mannskapsavdeling med mere, men dekker passasjerrom for passasjerskip). Målet vil variere med farvann o.a. (se plimsollmerke).
Etter at Skipsmålingskonvensjonen av 1969 ble gjort gjeldende for nye skip fra 1986 og for alle skip fra 18. juli 1994, fikk man en overgang fra bruttoregistertonn og nettoregistertonn til bruttotonn (BT eller GT) og nettotonn (NT). Bruttotonnasjen gir grunnlag for bemanningsregler, sikkerhetsforskrifter og registreringsavgift. Både brutto- og nettotonnasjen brukes som grunnlag for beregning av havneavgifter. BT er skipets innelukkede områder, mens NT er volumet av lasterommene.
Reinsvoll

Stedet

Vi finner Reinsvoll først nevnt i 1616. Allerede tidlig på 1600-tallet var her både husmenn og bygslere. Utover på 1700-tallet hadde Reinsvoll en blanding av seterbruk og fast bosetting. Det er utnyttelsen av det vesle elvestryket i Hunnselva som har vært den opprinnelige årsaken til tettbebyggelsen på Reinsvoll. Mølla på Reinsvoll ble oppført omkring år 1800.
Åpningen av Gjøvikbanen og Skreiabanen i 1902 brakte store forandringer. Og arbeiderne som kom for å bygge togstrekningen bosatte seg på Rensvoll eller tok inn på et av hotellet som var der. Før var det også fiske-butikk, kiosk, posthus og bakeri (kiosk, posthus og bakeri er nylig lagt ned).
Dagens sentrum i Reinsvoll ble bygget opp rundt stasjonen. I dag har stedet en matbutikk, bruktbutikk, tre frisørsalonger, blomsterbutikk, bensinstasjon med postfunksjon og fysioterapeut / fysikalsk institutt. Reinsvoll har en barneskole siden 1923, flyttet og nyetablert 1956) (ny barneskole var opplevert i august 2006) og en ungdomsskole (siden 1973).
Ved demningen i Hunnselva, 900m vest for sentrum, ligger "Dammen", et lite vann hvor man kan bade.
På Reinsvoll ligger også et psykiatrisk sykehus, Sykehuset Innlandet, avdeling Reinsvoll. Det er bygget på en gammel gård med navn Prestesæter. Sykehuset het lenge Prestesæter Sykehus, men har skiftet navn mange ganger.
Et par kilometer vest for sentrum, ved Gotterud, ligger Reinsvoll flyplass.